Folketing
1997-12-17

Det er fortsat dybt beklageligt, at der ikke er styr på statens finanser. Alene i år kommer der 74 mia. kr. mere ind i skatter og afgifter i forhold til 1992, når der tages højde for den løbende prisudvikling. Det burde medføre et massivt overskud på statens finanser. Når der alligevel er et reelt underskud på statens finanser, skyldes det den uhæmmede vækst i det offentlige forbrug samt stigningen i antallet af personer på overførselsindkomst. Vi må erkende, at det, Danmark har brug for, er et nyt flertal og en ny regering. Et hovedproblem er fortsat den alt for store statsgæld og den gøgeunge, som rentebetalingen af statens gæld udgør. Vores ændringsforslag omfatter skattelettelser for 10,1 mia. kr., forbedringer i øvrigt for 2,7 mia. kr. og besparelser på 19,3 mia. kr., og det medfører i alt en nettobesparelse på 6,5 mia. kr. Den væsentligste del af vores forslag til skattelettelser er rettet mod dansk erhvervsliv. Vi må jo konstatere, at antallet af personer på overførselsindkomst har bidt sig fast på et uhyggeligt højt niveau.